Euroopa Parlamendi, nõukogu ja komisjoni otsus nr 1247/2002/EÜ,

1. juuli 2002,

Euroopa andmekaitseinspektori ülesannete täitmist reguleerivate määruste ja üldtingimuste kohta

EUROOPA PARLAMENT, EUROOPA LIIDU NÕUKOGU JA EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 18. detsembri 2000. aasta määrust (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta, [1] eriti selle artiklit 43,

võttes arvesse komisjoni ettepanekut [2]

ning arvestades järgmist:

(1) Euroopa andmekaitseinspektor on sõltumatu järelevalveorgan, kelle ülesanne on jälgida nende ühenduse juriidiliste dokumentide kohaldamist ühenduse institutsioonide ja organite suhtes, mis käsitlevad füüsiliste isikute kaitset isikuandmete töötlemisel ja selliste andmete vaba liikumist.

(2) Andmekaitse eeskirjade eesmärk on kaitsta isikuandmete töötlemisel üksikisikute põhiõigusi ja -vabadusi, eriti nende era- ja perekonnaelu, eelkõige kooskõlas Euroopa Liidu lepingu artikliga 6 ning võttes arvesse Euroopa Liidu põhiõiguste harta artikleid 7 ja 8. Euroopa Ühenduste Kohtu pretsedendiõiguse kohaselt tuleb põhiõiguste tõlgendamisel pidada silmas Euroopa inimõiguste ja põhivabaduste kaitse konventsiooni artiklit 8 ja liikmesriikide ühesuguseid riigiõiguslikke tavasid. Andmekaitse eesmärgi täitmisel tuleb arvesse võtta eesmärki mitte piirata kodanike käsutuses olevat teavet avalike ettevõtmiste kohta.

(3) Sellise sõltumatu järelevalveorgani tõhusaks toimimiseks tuleb ette näha Euroopa andmekaitseinspektori ja inspektori asetäitja ülesannete täitmist reguleerivad määrused ja üldtingimused.

(4) Enamik Euroopa andmekaitseinspektori ülesannete täitmist reguleerivate määruste ja üldtingimuste komponente on juba sätestatud määruses (EÜ) nr 45/2001. See sisaldab vajalikke sätteid Euroopa andmekaitseinspektori ja inspektori asetäitja määramise, nende inimressursside ja rahaliste vahendite, nende sõltumatuse, ametisaladuse pidamise kohustuse, ülesannete ja volituste kohta. Määruse (EÜ) nr 45/2001 artikli 46 punktiga k nõutav Euroopa andmekaitseinspektori töökord peaks eelkõige sisaldama menetlussätteid, mis reguleerivad seda, kuidas inspektor oma volitusi rakendab.

(5) Euroopa andmekaitseinspektor on seotud ühenduse õigusega ja peaks järgima Euroopa Parlamendi ja nõukogu 30. mai 2001. aasta määrust (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele [3]. Sellest tulenevalt peaks ta olema seotud asutamislepingu põhiõigusi ja -vabadusi käsitlevate sätetega, mille kohaselt peab otsuste tegemine liidus olema võimalikult avalik ja millega nähakse ette isikuandmete kaitse, eelkõige õigus eraelu puutumatusele.

(6) Käesoleva otsuse finantsraamistik peaks olema kooskõlas rubriigi 5 kehtiva ülemmääraga.

(7) Määrusest (EÜ) nr 45/2001 puudub üksnes kaks olulist aspekti, mida tuleb veel täpsustada. Need käsitlevad inspektori ja inspektori asetäitja palga määramist, lisatasusid ja töötasu asemel antavaid soodustusi ning inspektori asukohta. Samuti tuleks täpsustada neid määruse (EÜ) nr 45/2001 sätteid, mis käsitlevad Euroopa andmekaitseinspektori ja inspektori asetäitja ametissemääramise korda.

(8) Euroopa andmekaitseinspektorit tuleks tasustada samal tasemel kui Euroopa ombudsmani, sest inspektorile tuleb tagada tema ülesannetele ja volitustele vastav staatus ning määrusega (EÜ) nr 45/2001 järgitakse inspektori institutsioonilise profiili määratlemisel üldjoontes Euroopa ombudsmani käsitlevate eeskirjade eeskuju. Töötasu, lisatasude ja vanaduspensioni poolest on Euroopa ombudsman võrdne Euroopa Ühenduste Kohtu kohtunikuga.

(9) Inspektori asetäitja peaks töötasu, lisatasude ja vanaduspensioni poolest olema võrdne Euroopa Ühenduste Kohtu kohtusekretäriga, et kehtestada Euroopa inspektori ja inspektori asetäitja vaheline hierarhia, samal ajal kohaldades nende mõlema suhtes samalaadset tasustamissüsteemi, mis on kooskõlas nende ametissemääramise menetluse, ametisoleku aja ja kohustustega.

(10) Euroopa andmekaitseinspektori asukoht peaks olema Brüsselis, et tagada tema ülesannete seisukohast vajalik lähedus Euroopa andmekaitseinspektori järelevalve alla kuuluvatele ühenduse institutsioonidele ja organitele ning hõlbustada tema ülesannete sujuvat täitmist.

(11) Tuleb kontrollida, mil määral võimaldab määruse (EÜ) nr 45/2001 artikli 46 punktis f sätestatud koostöö Euroopa Liidu lepingu VI jaotise kohaselt moodustatud andmekaitse valdkonna järelevalveasutustega saavutada eesmärki tagada andmekaitse järelvalve-eeskirjade ja menetluste kohaldamise järjepidevus.

(12) Euroopa Parlamendi pädev komitee võib otsustada korraldada ärakuulamise, kus võivad osaleda kõik parlamendiliikmed ja kus kuulatakse ära kandidaadid, kelle komisjon on pärast avalikku kandideerimiskutset kandnud kooskõlas määruse (EÜ) nr 45/2001 artikli 42 lõikega 1 koostatud nimekirja,

ON VASTU VÕTNUD JÄRGMISE OTSUSE:

Artikkel 1

Euroopa andmekaitseinspektori tasustamine

Euroopa andmekaitseinspektor on töötasu, lisatasude, vanaduspensioni ja muude töötasu asemel antavate soodustuste määramisel võrdne Euroopa Ühenduste Kohtu kohtunikuga.

Artikkel 2

Inspektori asetäitja tasustamine

Inspektori asetäitja on töötasu, lisatasude, vanaduspensioni ja muude töötasu asemel antavate soodustuste määramisel võrdne Euroopa Ühenduste Kohtu kohtusekretäriga.

Artikkel 3

Ametissemääramise menetlus

Euroopa andmekaitseinspektor ja tema asetäitja määratakse ametisse pärast avalikku kandideerimiskutset. Kandideerimiskutse võimaldab esitada taotluse kõikidel huvitatud isikutel ühenduse kõikides osades. Kandidaatide nimekiri on avalik. Euroopa Parlament võib komisjoni poolt määruse (EÜ) nr 45/2001 artikli 42 lõike 1 kohaselt koostatud nimekirja põhjal otsustada oma eelistuse väljendamiseks ärakuulamise korraldada.

Artikkel 4

Asukoht

Euroopa andmekaitseinspektori ja inspektori asetäitja asukoht on Brüsselis.

Artikkel 5

Käesolev otsus jõustub järgmisel päeval pärast selle avaldamist Euroopa Ühenduste Teatajas.

Brüssel, 1. juuli 2002

Euroopa Parlamendi nimel

president

P. Cox

Nõukogu nimel

eesistuja

M. Arias Cañete

Komisjoni nimel

president

R. Prodi

[1] EÜT L 8, 12.1.2001, lk 1.

[2] EÜT C 304 E, 30.10.2001, lk 178.

[3] EÜT L 145, 31.5.2001, lk 43.

--------------------------------------------------